|  |
| --- |
| Raphaël Poirée Anterselvas (2006) |
|  |
| Hõbe | 2002 | jälitussõit |
| Pronks | 2002 | teatesõit |
| Pronks | 2006 | teatesõit |
|  |
| Kuld | 2000 | ühisstardist sõit |
| Kuld | 2001 | ühisstardist sõit |
| Kuld | 2001 | teatesõit |
| Kuld | 2004 | eraldistardist sõit |
| Kuld | 2004 | sprint |
| Kuld | 2004 | ühisstardist sõit |
| Kuld | 2007 | eraldistardist sõit |
| Hõbe | 2001 | jälitussõit |
| Hõbe | 2004 | jälitussõit |
| Hõbe | 2007 | segateatesõit |
| Pronks | 1998 | jälitussõit |
| Pronks | 2000 | jälitussõit |
| Pronks | 2003 | ühisstardist sõit |
| Pronks | 2004 | teatesõit |
| Pronks | 2005 | ühisstardist sõit |
| Pronks | 2006 | segateatesõit |
| Pronks | 2007 | ühisstardist sõit |

**Raphaël Poirée** (sündinud 9. augustil 1974 Rives) on endine Prantsusmaa laskesuusataja.

Poirée on võitnud maailma karika neli korda (2000–2002 ja 2004), olnud korra teine ning kaks korda kolmas. Maailma karikasarja etapivõite on tal 44, teisi kohti 39 ja kolmandaid kohti 20 ning kokku esikolmikukohti 103.

Ta võitis olümpiahõbeda 12,5 km jälitussõidus 2002. aasta taliolümpiamängudel USA-s Salt Lake Citys. Lisaks sai ta Prantsusmaa koondisega 4×7,5 km teatesõidus pronksmedali Salt Lake Citys ja 2006. aasta taliolümpiamängudelt Itaalias Torinos. Maailmameistriks on Poirée tulnud 8 korda.

Esimest korda osales Poirée laskesuusatamise maailmameistrivõistlustel 1996 Saksamaal Ruhpoldingis. Ta saavutas seal 20 km distantsil 6 trahviminutuga 67. ja sprindis 2 trahviringiga 23. koha. Teatesõidus sõitis ta teist vahetust ja aitas saavutada meeskondlikku 5. kohta.

2007. aasta MM-il Slovakkias Brezno-Osrblies saavutas ta 20 km distantsil 3 trahviminutiga 14. koha ja 10 km distantsil 6 trahviringiga 59. koha. Teatemeeskonnas oli Poirée ankrumees ja tõi Prantsusmaa taas viiendana finišisse.

1998. aasta taliolümpiamängudel Jaapanis Naganos saavutas Poirée 20 km distantsil 2 trahviminutiga 22. koha. 10 km distantsil tabas ta esimeses tiirus üksnes 1 märgi ja katkestas. See ei jätnudki temast teistega võrreldes halba muljet, sest parim prantslane oli alles 50. ja ülejäänud 5 viimase hulgas. Teatemeeskonnas sõitis ta teist vahetust ja tegi 3 möödalasku. Prantsusmaa tuli 7. kohale.

Samal aastal toimusid Sloveenias Pokljukas maailmameistrivõistlused jälitussõidus, kus Poirée saavutas esimese suurvõistluste medali: pronksi Vladimir Dratšovi ja Ole Einar Bjørndaleni järel.

1999. aasta MM toimus Soomes Kontiolahtis ja Norras Oslos. Eraldistardist sõidus Oslos sai Poirée ühe trahviminuti viimases tiirus ja oli 19. Samas peetud ühisstardidistantsil oli Poirée juba maailmameistriks tulemas, kui sai viimases tiirus 3 trahviringi ja langes 9. kohale 59,3-sekundilise kaotusega maailmameistriks tulnud Sven Fischerile. Kontiolahtis peetud sprindis teenis Poirée 5 trahvi, mis jätsid ta 26. kohale. Järgnenud jälitussõidus laskis ta esimesed tiirud puhtalt, aga viimases sai 2 trahvi, mis jättis ta 11. kohale. Teatemeeskonnas sõitis ta viimast vahetust, aga Prantsusmaa jäi alles 12. kohale vahetult Eesti ees.

2000. aasta MM toimus Soomes Lahtis, välja arvatud teatesõit, mis toimus Oslos. Eraldistardis saavutas Poirée 4. koha, kaksikvõit läks Austriasse. Sprindis tuli ta 1 trahviga 6. kohale, kaotades võitnud Frode Andresenile 27,5 sekundit, aga Bjørndalenile 0,1 sekundit. Jälitussõidus teenis ta oma elu teise MM-pronksi Frank Lucki ja Pavel Rostovtsevi järel, hoolimata saadud 3 trahvist. Ühisstardis tuli Poirée aga esmakrdselt maailmameistriks, teenides üksnes 1 trahvi (puhtalt ei lasknud keegi). Ta edestas 9,4 sekundiga Rostovtsevit ja 18,4 sekundiga Bjørndalenit. Teatesõidus oli Poiréel jällegi viimane vahetus ja ta tõi meeskonna finišisse kümnendana. Teiste meeskondadega võrreldes oli laskmine talutav, lihtsalt sõidukiirus oli aeglane.

2001. aasta MM-il Pokljukas sai Poirée eraldistardis koguni 6 trahvi ja jäi 37. kohale. Sprindis läbis ta avatiiru puhtalt, aga teises sai 2 trahvi ja oli lõpuks 7. Jälitussõidus saavutas ta 2 trahviga hõbemedali, kaotades Rostovtsevile 5,9 sekundit. Ühisstardis tuli ta koguni maailmameistriks, edestades Bjørndalenit 3,8 sekundiga. Teine maailmameistritiitel tuli meeskondlikult, kus Poirée oli taas ankrumees. Valgevenet ja laskmises ebaõnnestunud Norrat edestati pisut enam kui poole minutiga.

2002. aasta taliolümpiamängudel Salt Lake Citys saavutas Poirée eraldistardis 2 trahviga 10. koha, kaotades võitjaks tulnud Bjørndalenile (samuti 2 trahvi) ligi 2 minutiga. Sprindis sai puhtalt lasknud Bjørndalen teise kulla, aga Poirée sai püstitiirus 2 trahvi ja 9. koha. Jälitussõidus sai Bjørndalen kolmanda kulla, ent Poirée suutis (küll 43-sekundilise vahega) hõbemedali võita. See jäigi tema ainsaks individuaalmedaliks olümpialt. Meeskonnaga saavutas ta pronksmedali, lastes viimases vahetuses puhtalt.

2003. aasta MM-il Venemaal Hantõ-Mansiiskis saavutas Poirée eraldistardis 7. koha, olles prantslastest kõige kiirema sõidu ja kõige halvema laskmisega (3 trahvi). Sprindietapi ta katkestas pärast esimese tiiru läbimist ega pääsenud jälitussõitu. Ühisstardis saavutas ta pronksmedali, kaotades võitjaks tulnud Bjørndalenile pisut üle minuti ja Sven Fischerile 15 sekundit. Sealjuures sai Poirée 4 trahvi, neist 2 viimases tiirus, aga Bjørndalen laskis puhtalt. Teatesõidus kaotas Prantsusmaa võitjaks tulnud Saksamaale alla 3 minuti, aga jäi 13. kohale, tahapoole Eestist ja Lätistki, sest kolmanda vahetuse sõitja tegi 5 möödalasku ja sõitis 4 trahviringi.

2004. aasta MM toimus Saksamaal Oberhofis. See kujunes Poire karjääri tipuks: ta tuli igal distantsil medalile. Eraldistardis saavutas ta kindla esikoha kõigest 1 trahviga (viimasest tiirust). Sprindis lisandus teine võit 9,1 sekundiga Ricco Grossi ees (mõlemad lasksid puhtalt). Jälitussõidus said nii Gross kui Poirée 2 trahvi, kuid rajal suutis Gross mööduda ja 13,3 sekundiga võita. Kõigil kolmel distantsil sai pronksi Bjørndalen, ehkki sai jälitussõidus koguni 6 trahvi. Ühisstardis saavutas Poirée järjekordse kindla maailmameistritiitli enam kui poole minutiga Lars Bergeri ja Sergei Konovalovi ees. Teatesõidus tegi Prantsusmaa üksnes 2 möödalasku (neist ühe Poirée viimases vahetuses), vähem polnud kellelgi. Prantsusmaa tuli Saksamaa ja Norra järel kolmandaks. Seega võitis Poirée peetud viiest alast kolm, aga tema abikaasa Liv Grete Skjelbreid-Poirée viiest naiste alast koguni neli. Niisugune medalisadu ühte perekonda oli enneolematu.

2005. aasta MM toimus Austrias Hochfilzenis. Eraldistardis tuli ta 2 trahviga 8. kohale, sprindis 2 trahviga 13. kohale (kõik ettepoole tulnud lasksid täpsemalt), jälitussõidus tõusis 4 trahviga (kummastki viimasest tiirust 2) 7. kohale ning ühisstardis saavutas 2 trahviga pronksmedali Bjørndaleni ja Fischeri järel. Teatesõidus jäi Prantsusmaa 5. kohale: viimases tiirus tegi Poirée 2 möödalasku, sama palju kui tema meeskonnakaaslased kokku.

Samal aastal peeti Hantõ-Mansiiskis maailmameistrivõistlused segateatesõidus, kus Prantsusmaa I, mille ankrumees oli Poirée, sai 6. koha, kaotades ka Prantsusmaa II-le. Kaksikvõit läks Venemaale.

2006. aasta taliolümpiamängudel Torinos saavutas Poirée eraldistardis 20. koha 3 trahviga. Sprindis oli ta 1 trahviga 8. aga jälitussõidu katkestas pärast teist tiiru. Ühisstardis sai ta 2 trahviga 12. koha. Teatesõidus tegi Prantsusmaa meeskond 6 möödalasku, neist pooled Poirée viimases tiirus, ning sai Saksamaa ja Venemaa järel pronksmedali. Lõpuspurdis edestas Poirée sama aja saanud Rootsi ankrumeest Carl Johan Bergmanit.

Samal aastal toimusid Pokljukas maailmameistrivõistlused segateatesõidus. Poirée sõitis Prantsusmaa koondise viimast vahetust, oli 2 möödalasuga Prantsusmaa täpseim ning tõi Prantsusmaa pronksmedalile Venemaa ja Norra järel.

2007. aasta MM toimus Itaalias Anterselvas. Eraldistardis saavutas Poirée puhta laskmisega esikoha. Sprindis oli ta 1 trahviga 8. (võitis Bjørndalen), jälitussõidus tõusis 3 trahviga 6. kohale (võitis Bjørndalen) ja ühisstardis saavutas pronksmedali kahe sakslase järel. Segateatesõidus oli Prantsusmaa laskmises selgelt parim meeskond ning see tõi Rootsi järel ja Norra ees hõbemedali. MM-il teatas Poirée sportlaskarjääri lõpetamisest hooaja lõpul. Ta võistles viimast korda tipptasemel 11. märtsil 2007 Holmenkollenis MK-etapil 15 km ühisstardiga sõidus, kus tuli teiseks, kaotades Bjørndalenile lõpumeetritel, ja loobus viimasest, Hantõ-Mansiiskis peetud etapist.

Sellegipoolest osales ta 2008. aastal sõjaväelaste maailmameistrivõistlustel laskesuusatamises ja saavutas tegevsportlaste seas 5. koha.

Isiklikku
---------

Poirée on 173 cm pikk ja kaalub 70 kg. Ta oskab prantsuse, inglise, norra ja itaalia keelt.

Raphaël Poirée on 2000. aastast abielus Norra laskesuusataja Liv Grete Skjelbreidiga. Neil on kolm tütart: Emma (sündinud 2003), Anna (sündinud 2007) ja Lena (sündinud 2008). Neil on korter Prantsusmaal La Chapelle-en-Vercorsis, aga peamiselt elavad nad Norras Hålandsdalenis.

Saavutused
----------

Suured konkurendid Raphaël Poirée ja Ole Einar Bjørndalen (2007)
###  Olümpiamängudel

* 2002 Salt Lake Citys
	+ Hõbe hõbemedal 12,5 km jälitussõidus
	+ Pronks pronksmedal 4×7,5 km teatesõidus
* 2007 Torinos
	+ Pronks pronksmedal 4×7,5 km teatesõidus

### Maailmameistrivõistlustel

* 1998 Pokljukas
	+ Pronks pronksmedal 12,5 km jälitussõidus
* 2000 Oslos
	+ Kuld **maailmameister** 15 km ühisstardiga sõidus
	+ Pronks pronksmedal 12,5 km jälitussõidus
* 2001 Pokljukas
	+ Kuld **maailmameister** 15 km ühisstardiga sõidus
	+ Kuld **maailmameister** 4×7,5 km teatesõidus
	+ Hõbe hõbemedal 12,5 km jälitussõidus
* 2002 Oslos
	+ Kuld **maailmameister** 15 km ühisstardiga sõidus
* 2003 Hantõ-Mansiiskis
	+ Pronks pronksmedal 15 km ühisstardiga sõidus
* 2004 Oberhofis
	+ Kuld **maailmameister** 10 km sprindis
	+ Kuld **maailmameister** 15 km ühisstardiga sõidus
	+ Kuld **maailmameister** 20 km eraldistardiga sõidus
	+ Hõbe hõbemedal 12,5 km jälitussõidus
	+ Pronks pronksmedal 4×7,5 km teatesõidus
* 2005 Hochfilzenis
	+ Pronks pronksmedal 15 km ühisstardiga sõidus
* 2006 Pokljukas
	+ Pronks pronksmedal 4×6 km segateatesõidus
* 2007 Anterselvas
	+ Kuld **maailmameister** 20 km eraldistardiga sõidus
	+ Hõbe hõbemedal 2×6 km+2×7,5 km segateatesõidus
	+ Pronks pronksmedal 15 km ühisstardiga sõidus

### Maailma karikasarjas

* Üldkarikas
	+ **1. koht: 2000, 2001, 2002, 2004**
	+ 2. koht: 2006
	+ 3. koht: 2005, 2007
* Eraldistardiga sõidu karikas
	+ **1. koht: 2004, 2007**
	+ 2. koht: 2000
	+ 3. koht: 2006
* Sprindi karikas
	+ **1. koht: 2004**
	+ 2. koht: 1998, 2001, 2002
	+ 3. koht: 2000, 2005, 2006
* Jälitussõidu karikas
	+ **1. koht: 1999, 2001, 2002**
	+ 3. koht: 2000, 2003, 2005, 2006
* Ühisstardiga sõidu karikas
	+ **1. koht: 2000, 2004, 2005**
	+ 2. koht: 1999, 2002, 2006
	+ 3. koht: 2001, 2003, 2007

#### Maailma karikasarja etapivõidud

| Jrk. nr | Kuupäev | Koht | Riik | Ala |
| --- | --- | --- | --- | --- |
| 1. | 8. jaanuar 1998 | Ruhpolding |  Saksamaa | 10 km sprint |
| 2. | 12. detsember 1998 | Hohfilzen |  Austria | 12,5 km jälitussõit |
| 3. | 13. jaanuar 1999 | Ruhpolding |  Saksamaa | 15 km ühisstardiga sõit |
| 4. | 17. jaanuar 1999 | Ruhpolding |  Saksamaa | 12,5 km jälitussõit |
| 5. | 26. veebruar 1999 | Lake Placid |  USA | 12,5 km jälitussõit |
| 6. | 15. detsember 1999 | Osrblie |  Sloveenia | 20 km ühisstardiga sõit |
| 7. | 20. jaanuar 2000 | Anterselva |  Itaalia | 10 km sprint |
| 8. | 27. veebruar 2000 | Holmenkollen |  Norra | 15 km ühisstardiga sõit |
| 9. | 7. detsember 2000 | Pokljuka |  Sloveenia | 10 km sprint |
| 10. | 8. detsember 2000 | Pokljuka |  Sloveenia | 12,5 km jälitussõit |
| 11. | 16. detsember 2000 | Anterselva |  Itaalia | 10 km sprint |
| 12. | 4. jaanuar 2001 | Oberhof |  Saksamaa | 10 km sprint |
| 13. | 14. jaanuar 2001 | Ruhpolding |  Saksamaa | 12,5 km jälitussõit |
| 14. | 9. veebruar 2001 | Pokljuka |  Sloveenia | 15 km ühisstardiga sõit |
| 15. | 16. veebruar 2001 | Pokljuka |  Sloveenia | 12,5 km jälitussõit |
| 16. | 12. jaanuar 2002 | Oberhof |  Saksamaa | 15 km ühisstardiga sõit |
| 17. | 19. jaanuar 2002 | Ruhpolding |  Saksamaa | 10 km sprint |
| 18. | 27. jaanuar 2002 | Anterselva |  Itaalia | 12,5 km jälitussõit |
| 19. | 14. märts 2002 | Lahti |  Soome | 10 km sprint |
| 20. | 17. märts 2002 | Lahti |  Soome | 12,5 km jälitussõit |
| 21. | 24. märts 2002 | Holmenkollen |  Norra | 15 km ühisstardiga sõit |
| 22. | 19. detsember 2002 | Osrblie |  Slovakkia | 10 km sprint |
| 23. | 22. detsember 2002 | Osrblie |  Slovakkia | 12,5 km jälitussõit |
| 24. | 18. detsember 2003 | Osrblie |  Slovakkia | 20 km eraldistardiga sõit |
| 25. | 21. detsember 2003 | Osrblie |  Slovakkia | 12,5 km jälitussõit |
| 26. | 7. jaanuar 2004 | Pokljuka |  Sloveenia | 10 km sprint |
| 27. | 25. jaanuar 2004 | Anterselva |  Itaalia | 15 km ühisstardiga sõit |
| 28. | 7. veebruar 2004 | Oberhof |  Saksamaa | 10 km sprint |
| 29. | 10. veebruar 2004 | Oberhof |  Saksamaa | 20 km eraldistardiga sõit |
| 30. | 15. veebruar 2004 | Oberhof |  Saksamaa | 15 km ühisstardiga sõit |
| 31. | 29. veebruar 2004 | Lake Placid |  USA | 12,5 km jälitussõit |
| 32. | 3. märts 2004 | Fort Kent |  USA | 10 km sprint |
| 33. | 4. märts 2004 | Fort Kent |  USA | 12,5 km jälitussõit |
| 34. | 12. märts 2004 | Holmenkollen |  Norra | 12,5 km jälitussõit |
| 35. | 12. detsember 2004 | Östersund |  Rootsi | 15 km ühisstardiga sõit |
| 36. | 9. jaanuar 2005 | Oberhof |  Saksamaa | 12,5 km jälitussõit |
| 37. | 19. märts 2005 | Hantõ-Mansiisk |  Venemaa | 15 km ühisstardiga sõit |
| 38. | 7. detsember 2005 | Hochfilzen |  Austria | 20 km eraldistardiga sõit |
| 39. | 15. detsember 2006 | Hochfilzen |  Austria | 10 km sprint |
| 40. | 5. veebruar 2007 | Anterselva |  Itaalia | 20 km eraldistardiga sõit |
| 41. | 28. veebruar 2007 | Lahti |  Soome | 20 km eraldistardiga sõit |
| 42. | 3. märts 2007 | Lahti |  Soome | 10 km sprint |
| 43. | 4. märts 2007 | Lahti |  Soome | 12,5 km jälitussõit |
| 44. | 7. märts 2007 | Holmenkollen |  Norra | 20 km eraldistardiga sõit |

Vaata ka
--------

* Laskesuusatamine 1998. aasta taliolümpiamängudel
* Laskesuusatamine 2002. aasta taliolümpiamängudel
* Laskesuusatamine 2006. aasta taliolümpiamängudel

Välislingid
-----------

|  |  |
| --- | --- |
|  | Pildid, videod ja helifailid Commonsis: **Raphaël Poirée** |

* Raphaël Poirée IBU kodulehel